## Pravilnik o mjerilima za određivanje iznosa naknade za sklapanje braka izvan službene prostorije

### NN 53/1999 (28.5.1999.), Pravilnik o mjerilima za određivanje iznosa naknade za sklapanje braka izvan službene prostorije

# MINISTARSTVO UPRAVE

Na temelju članka 15. stavka 3. Obiteljskog zakona (»Narodne
novine«, broj 162/98), ministar uprave donosi

## PRAVILNIK

### O MJERILIMA ZA ODREÐIVANJE IZNOSA NAKNADE ZA SKLAPANJE BRAKA IZVAN SLUŽBENE PROSTORIJE

Članak 1.

Ovim se pravilnikom uređuju mjerila za određivanje iznosa
posebne naknade koja se plaća za sklapanje braka izvan službene
prostorije (u nastavku teksta: naknada).

Članak 2.

Zahtjev za sklapanje braka izvan službene prostorije podnosi
se matičaru matičnog ureda što je najbliži
mjestu u kojemu se brak namjerava sklopiti.

Članak 3.

Mjerila za određivanje iznosa naknade su:

- udaljenost mjesta sklapanja braka od službene prostorije;

- vrijeme sklapanja braka;

- sklapanje braka nedjeljom, na blagdane i neradne dane što
su utvrđeni Zakonom o blagdanima, spomendanu i neradnim danima
u Republici Hrvatskoj (»Narodne novine« broj 33/96).

Članak 4.

Osnovicu za izračun visine iznosa naknade čini prosječna
bruto-plaća po zaposleniku u Republici Hrvatskoj prema posljednjim
službeno objavljenim podacima Državnog zavoda za statistiku
u vrijeme prijave namjere sklapanja braka.

Članak 5.

Ako je mjesto sklapanja braka od službene prostorije udaljeno
do 10 km, naknada se plaća u iznosu od 10% osnovice.

Ako je mjesto sklapanja braka od službene prostorije udaljeno
više od 10 km, naknada se plaća u iznosu od 20% osnovice.

Članak 6.

Ako se brak sklapa u vremenu:

- od 8,00 do 16,00 sati, naknada se plaća u iznosu od 10%
osnovice;

- od 16,00 do 20,00 sati, naknada se plaća u iznosu od 20%
osnovice;

- od 20,00 do 22,00 sati, naknada se plaća u iznosu od 30%
osnovice.

Članak 7.

Ako se brak sklapa u nedjelju, na blagdane i u neradne dane, naknada
iz članka 6. ovog pravilnika uvećava se za 100%.

Članak 8.

Ukupan iznos naknade čini zbroj pojedinačnih iznosa
što su utvrđeni prema mjerilima iz članaka 5.,
6. i 7. ovog pravilnika.

Iznos naknade utvrđuje matičar kada donosi odluku o
sklapanju braka izvan službene prostorije.

Naknada se uplaćuje u roku od tri dana od dana donošenja
odluke o sklapanju braka izvan službene prostorije.

Članak 9.

Ako se brak sklapa izvan službene prostorije zbog zdravstvenih
razloga nevjeste i ženika, odnosno jednog od njih, iznos
naknade iz članka 8. ovog pravilnika umanjuje se za 50%.

Članak 10.

Naknada se uplaćuje na proračun županijskih
ureda odnosno Grada Zagreba na čijem se području
brak sklapa te ima posebnu namjenu.

Sredstva iz stavka 1. ovog članka koriste se za nabavku
odgovarajuće računalne i druge tehničke opreme
potrebne za rad matičnih ureda (vatrootporni ormar, mikročitači),
prikladna odjeća za matičare i slično.

Članak 11.

Matičar je dužan dostaviti mjesečno izvješće
o sklopljenim brakovima izvan službene prostorije pročelniku
Županijskog ureda za opću upravu, odnosno pročelnika
Gradskog ureda za opću upravu Grada Zagreba.

Plan korištenja sredstava donosi pročelnik ureda za
opću upravu odnosno Gradskog ureda za opću upravu
Grada Zagreba, uz suglasnost središnjeg tijela državne
uprave nadležnog za poslove osobnih stanja građana.

Članak 12.

Ovaj pravilnik stupa na snagu osmog dana nakon objave u »Narodnim
novinama« a primjenjuje se od 1. srpnja 1999. godine.

Klasa: 223-01/99-01/0044
Urbroj: 0515-06-06/1-99-1
Zagreb, 20. svibnja 1999.

Pomoćnik ministra
 **Antun Palarić,** v. r.

Pravilnik, NN 53/1999-981